Doi goi fats, doi goi cjapâts e un altri pont puartât a cjase. La trasfierte a Gjenue di îr e mostre un Udin miôr di chel de setemane stade, plui dinamic e plui combatîf. Risultât just, partide avonde bile ancje se zuiade, ancjemò une volte, cuntune ande di discontinuitât.
L’Udin al partìs avonde sierât, prin di dut cun chê di meti adun une baridure salde cuintri des iniziativis dai parons di cjase. Eder e Okaka a sburtin indenant, i blancs e neris cuntune linie cuntun 3-5-2 flessibil, che si stramude dispès in 4-4-2, a tegnin bon, almancul tal prin cuart di ore, fintremai al gol di Obiang, che al capitalize un rilanç flaput di Karnezis e al vierç lis marcjaduris.
Il gol al è un patafon che al mande in crisi la scuadre di Stramaccioni, che i coventin passe cinc minûts par ricjapâsi.
Chest al sucêt al minût numar vincjeun, cuntune conclusion fûr bersai di Thereau, e po, in maniere miôr juste al trentesin, cuant che Geijo al profite di un erorat di Romero, che al fale inte jessude, e al firme l’un a un. Cumò a son i parons di cjase a clopâ e cussì l’Udin al frace sul aceleradôr, si fâs viodi indenant in plui ocasion e al rive a segnâ il doi a un cun Danilo che al bute dentri suntun corner di Kone.
Tal secont timp e je la Sampdoria che e cjape sù la iniziative. L’intindiment de scuadre di Mihajlovic al è clâr: si à di dreçâ il risultât. Si svicine al doi a doi Eder dopo pôcs minûts e po al segne Gabbiadini, che pôc prime al veve riscjât di fâsi butâ fûr dal arbitri: un biel gol che i da ancjemò plui fuarce ai gjenovês.
La pression sampdoriane e je fuarte e costante, l’Udin al ten bot ancje dopo vê pierdût Herteaux, butât fûr par dople amonizion. Par vot minûts in inferioritât numeriche, l’Udin al difint il risultât e l’onôr. Alc al è alc.
fur_Latn fur_Latn fur_Latn fur_Latn fur_Latn fur_Latn